b'\n_START_ARTICLE_\nUrbari\n_START_PARAGRAPH_\nUrbari su popisi prihoda i prava zemlji\xc5\xa1nih vlastelinstava te podani\xc4\x8dkih podavanja, obveza i slu\xc5\xbebi, odnosno zbirke propisa kojima su se od ranoga srednjeg vijeka ure\xc4\x91ivali odnosi izme\xc4\x91u vlastelina i kmetova. Nastajali su radi lak\xc5\xa1eg upravljanja vlastelinstvima i dokazivanja njihovih prava, a vo\xc4\x91eni su u njema\xc4\x8dko-austrijskim zemljama od srednjek vijeka do ukinu\xc4\x87a kmetstva 1848. godine. Naziv potje\xc4\x8de od srednjovisokoga njema\xc4\x8dkog urb\xc3\xabran, erb\xc3\xabran, \xc5\xa1to zna\xc4\x8di donositi, davati prihod. Urbar tako zna\xc4\x8di zemlju koja donosi prihod, a urbar buoch knjigu u kojoj je takva zemlja, odnosno renta, upisana._NEWLINE_Najpoznatije urbare koji su se odnosili na hrvatski teritorij donijela je Marija Terezija (1755. privremeni urbar za Hrvatsku, 1756. godine Slavonski urbar, a tek 1780. godine donosi potpuni Hrvatski urbar). Tim urbarima utvr\xc4\x91eno je maksimalno optere\xc4\x87enje kmetova, odnosno maksimalna tlaka.'